FI Euroopan unionin virallinen lehti L 169/27

KOMISSION ASETUS (EU) 2018/960,

annettu 5 päivänä heinäkuuta 2018,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse lambda-syhalotriinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Lambda-syhalotriinin jäämien enimmäismäärät vahvistettiin asetuksen (EY) N:o 396/2005 liitteessä III olevassa B osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon (2) lambda-syhalotriinin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti, luettuna yhdessä sen 12 artiklan 1 kohdan kanssa. Elintarviketurvallisuusviranomainen toimitti myöhemmin päätelmät (3) lambda-syhalotriinia koskevasta vertaisarvioinnista, jossa saatettiin ajan tasalle ainetta koskevat analyyttiset tutkittavat ominaisuudet. Komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista tarkistamaan lambda-syhalotriinia koskevan arvioinnin ottaen huomioon uudet tutkittavat ominaisuudet. Elintarviketurvallisuusviranomainen antoi 2 päivänä joulukuuta 2015 perustellun lausunnon (4) lambda-syhalotriinin voimassa olevien jäämien enimmäismäärien tarkistamisesta. Lambda-syhalotriinin jäämän määritelmään sisältyy myös aine gamma-syhalotriini. Komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista tarkastelemaan lambda-syhalotriinin jäämien enimmäismääriä ottaen huomioon myös gamma-syhalotriinin mahdolliset käyttötarkoitukset. Elintarviketurvallisuusviranomainen antoi 26 päivänä heinäkuuta 2017 perustellun lausunnon (5) lambda-syhalotriinin voimassa olevia jäämien enimmäismääriä koskevasta kohdennetusta tarkastelusta epätarkan jäämän määritelmän pohjalta.

(3) Elintarviketurvallisuusviranomainen ehdotti jäämän määritelmän muuttamista kaikkien tuotteiden osalta. Se katsoi lehtikaalin ja riisinjyvien jäämien enimmäismäärien aiheuttavan kuluttajiin kohdistuvan riskin. Näin ollen on aiheellista alentaa näitä jäämien enimmäismääriä. Elintarviketurvallisuusviranomainen katsoi, että eräät tiedot puuttuivat kaikkien tuotteiden jäämien enimmäismäärien osalta ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Elintarviketurvallisuusviranomainen katsoi myös, että tietoja ei ollut saatavilla auringonkukansiementen, soijapapujen ja teen jäämien enimmäismääristä ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(4) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(5) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(6) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(7) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(8) Sen vuoksi asetusta (EY) N:o 396/2005 olisi muutettava.

(9) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(10) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Kaikissa tuotteissa ja niiden pinnalla, lukuun ottamatta lehtikaalia ja riisinjyviä, käytettävän tehoaineen lambda-syhalotriini osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu EU:ssa tai tuotu EU:hun ennen 26 päivää tammikuuta 2019.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 26 päivästä tammikuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä heinäkuuta 2018. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen, 2014. Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (EC) No 396/2005. EFSA Journal 2014;12(1):3546.

(3) Euroopan elintarviketurvallisuusviranomainen, 2014. Conclusion on the peer review of the pesticide risk assessment of the active substance lambda-cyhalothrin. EFSA Journal 2014;12(5):3677.

(4) EFSA (Euroopan elintarviketurvallisuusviranomainen), 2015. Reasoned opinion on the revision of the review of the existing maximum residue levels for lambda-cyhalothrin. EFSA Journal 2015;13(12):4324.

(5) EFSA (Euroopan elintarviketurvallisuusviranomainen), 2017. Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin. EFSA journal 2017;15(7):4930.